इजलासमा अनौठो घटना देखापर्‍यो, २०७० वैशाख १६ का दिन । न्यायाधीश लालको मुखबाट एक्कासि फुत्किएको वाक्य थियो, ‘माथिको प्रेसर छ ।’ न्यायाधीशलाई ‘माथि’ को प्रेसर ? इजलास कक्षमा उपस्थितहरू आश्चर्यचकित भए । त्यतिखेर ‘माथि’ भन्नुमा संवैधानिक परिषद्का अध्यक्ष खिलराज रेग्मी हुनुपर्छ भन्ने अनुमान काटियो । किनभने लोकतन्त्र आएसँगै ‘माथि’ देखाउने संस्था राजतन्त्र समाप्त भइसकेको थियो । त्यसकारण पनि ‘माथि’ का रूपमा उनै रेग्मी मानिए । शक्ति पृथकीकरणको सिद्धान्त कुल्चँदै ‘कार्यकारिणी र न्यायालय’ दुवैको नेतृत्व गरेका थिए जसले । त्यो घटना सार्वजनिक भएपछि अदालतभित्र पत्रकारलाई ‘निषेध’ मात्र गरिएन कि इजलासबाटै बाहिर पठाउने काम भयो । त्यो इजलासले ‘लोकमान अयोग्य हुन् या होइनन्’ भन्ने तथ्यमै प्रवेश नगरी अन्तरिम आदेश खारेज गर्‍यो ।
